የቻይናው ኃይድሮ ኮንስትራክሽን ሊሚትድ የፍትሐ ብሔር ክስ ተመሠረተበት
በገባው ውል መሠረት ከ11.1 ሚሊዮን ብር በላይ ክፍያ አልፈጽምም ማለቱ የተገለጸው የቻይናው ኩባንያ ኃይድሮ ኮንስትራክሽን ሊሚትድ ኢትዮጵያ ቅርንጫፍ፣ የፍትሐ ብሔር ክስ ተመሠረተበት፡፡ ኃይድሮ ኮንስትራክሽን ክስ የተመሠረተበት፣ ከኢትዮጵያ መንገዶች ባለሥልጣን በዋና ተቋራጭነት ከወሰደው የባህር ዳር ዜማ ወንዝ የመንገድ ሥራ፣ በንዑስ ሥራ ተቋራጭነት ውል በፈጸመው ሆሃ ኢንጂነሪንግ ኃላፊነቱ የተወሰነ የግል ማኅበር ነው፡፡ ሆሃ ኢንጂነሪንግ በንዑስ ተቋራጭነት የወሰደውን ወይም የተረከበውን ሥራ በገባው ውል መሠረት ሠርቶ ያጠናቀቀ ቢሆንም፣ ክፍያው ግን በገባው ውል መሠረት ሊፈጽምለት እንዳልቻለ ለፌዴራል ከፍተኛ ፍርድ ቤት ፍትሐ ብሔር ችሎት ያቀረበው ክስ ያስረዳል፡፡ ንዑስ ተቋራጩ ከሲኖ ኃይድሮ ኮንስትራክሽን ከተረከበው የአሥር ኪሎ ሜትር አስፋልትና ቤዝ ኮርስ በስተቀር፣ በ42,605,528 ብር መስማማቱን ጠቁሟል፡፡ የተለያዩ ርዝመቶች ላሉት ሥራ ክፍያ እንደፈጸመለት ገልጾ፣ ያልተከፈለውን 11,111,727 ብርና በተጨማሪ እሴት ታክስ አዋጅ ቁጥር 285/94 እና በተሻሻለው አዋጅ ቁጥር 609/2001 አንቀጽ 3 እና 7 መሠረት፣ ሆሃ ኢንጂነሪንግ ከኃይድሮ ኮንስትራክሽን ሊሚትድ በዱቤ ግዥ ለፈጸማቸው የግብዓት ማቴሪያሎች ተከሳሽ ደረሰኝ እንዲሰጠው ፍርድ ቤቱ ውሳኔ እንዲሰጥለት ክሱን አቅርቧል፡፡ በተጨማሪም ኃይድሮ ኮንስትራክሽን ከባለሥልጣኑ የተረከበውን የመንገድ ፕሮጀክት አጠናቆ ከአገር ሊወጣ መሆኑን ማረጋገጡን ጠቁሞ፣ ሳይከፍለው ቢወጣ የሚደርስበት ጉዳት ሊተካ ስለማይችል፣ በኢትዮጵያ ንግድ ባንክ በአዲስ አበባና በባህር ዳር ቅርንጫፎች ካለው ገንዘብ ውስጥ 11,500,000 ብር እንዲታገድለት ትዕዛዝ እንዲሰጥለት አመልክቷል፡፡ ፍርድ ቤቱም ክሱንና ማመልከቻውን ተቀብሎ እስከ ሚያዝያ 10 ቀን 2010 ዓ.ም. ድረስ በባንኩ የተጠቀሰው ገንዘብ እንዲታገድ ትዕዛዝ ሰጥቷል፡፡     